Månedsbrev

For Maurstua mars 2023

Tiden som har gått

I februar har vi fortsatt arbeidet med eventyret om skinnvotten. Barna blir mer og mer kjente med dyrene, og de begynner å gjenkjenne dyrelyder og hva de forskjellige dyrene heter. Vi har både arbeidet med eventyret i samlingene og gjennom estetiske prosjekter. Barna har fått laget nesten alle dyrene nå, men vi mangler fortsatt noen. De skal vi lage i mars. Fokuset vårt med prosjektet ligger på fargelære, dyrenavn, fellesskap og vennskap. I februar feiret vi også både samenes dag og karneval. På samenes dag fikk de sett en fantastisk flott fortelling gjennom skuespill på fellessamling sammen med den andre småbarnsavdelingen. Der fikk de både brukt den auditive, den taktile og den visuelle sansen gjennom hele forestillingen. Barna fikk også lage flotte bilder med fargene i det samiske flagget.

Vi feiret også karneval. Vi fikk besøk av løver, superhelter, spøkelser, katter, prinsesser og annet. Det var en vellykket dag med piñata, disco, fellessamling og pølsefest.

Vi har begynt å gå mer ut, noe som vi skal ha mer fokus på fremover.

Vi har også lekt med matematikk, der vi har sett litt på forskjellen mellom stor og liten. For å utøve dette brukte vi store byggeklosser samt små byggeklosser.

Denne måneden fikk vi en ny student på avdelingen. Hun heter Sara og skal være hos oss i tre uker.

I rammeplanen står det: «*I barnehagen skal barna oppleve et stimulerende miljø som støtter opp om deres lyst til å leke, utforske, lære og mestre. Barnehagen skal introdusere nye situasjoner, temaer, fenomener, materialer og redskaper som bidrar til meningsfull samhandling. Barnas nysgjerrighet, kreativitet og vitebegjær skal anerkjennes, stimuleres og legges til grunn for deres læringsprosesser. Barna skal få undersøke, oppdage og forstå sammenhenger, utvide perspektiver og få ny innsikt. Barna skal få bruke hele kroppen og alle sanser i sine læringsprosesser. Barnehagen skal bidra til læringsfellesskap der barna skal få bidra i egen og andres læring.»*

Mål og innhold

Da var vi kommet til vårens først måned; mars. Denne måneden skal vi avslutte prosjektet vårt om skinnvotten, og vi skal starte på et nytt prosjekt om naturen i endring.

Med hjelp av eventyret skal vi fortsette å ha formingsaktiviteter, samlinger og turer med dets innhold. Vi fokuserer, som alltid, på vennskap og inkludering.

Vi skal se på naturen i endring når vi både er ute i barnehagens eget uteområde, men også når vi er på turer. Hva skjer med naturen våres? Begynner trærne å få små museører, har blomstene begynt å spire? Hører vi mer fuglekvitter? Vi skal ved hjelp av mye uteaktivitet se om vi kan få svar på disse spørsmålene. I samlingene skal vi også snakke om været og hvordan været påvirker naturens endring. Hva skal vi ha på oss? Kan vi ha på oss jakke og sko, eller hadde det vært mer passende med dress og lue? Hvordan kjennes været på huden? Hva skal til for at vi ikke fryser? Vi skal lage en tavle med forskjellige klær slik at barna får knagger til å henge erfaringene sine på.

Vi skal ha barna i mindre grupper slik at barna får et bedre utgangspunkt til å utforske både seg selv, leken og språktrening sammen med en engasjert voksen i et trygt miljø.

I rammeplanen står det: *«Sosial kompetanse er en forutsetning for å fungere godt sammen med andre og omfatter ferdigheter, kunnskaper og holdninger som utvikles gjennom sosialt samspill. I barnehagen skal alle barn kunne erfare å være betydningsfulle for fellesskapet og å være i positivt samspill med barn og voksne. Barnehagen skal aktivt legge til rette for utvikling av vennskap og sosialt fellesskap. Barnas selvfølelse skal støttes, samtidig som de skal få hjelp til å mestre balansen mellom å ivareta egne behov og det å ta hensyn til andres behov.»*

Dagene på Maurstua

Vi skal dele barna inn i små grupper der barna får utforske sammen med lyttende og engasjerte voksne. Vi kommer til å ha fokus på det som barna er interessert i. Barn i ett og to -års alderen er som kjent egosentriske, og er opptatt av seg selv og egne prosjekter. De fokuserer på seg og sitt, men de er allikevel interessert i hverandre, der barna leker parallelt slik at de observerer fra avstand hva de andre gjør. Barna er også interessert i å ta og føle på forskjellig materiale. Vi legger derfor opp til at barna får leke med både myke og harde leker, maling og playdoh blant annet. Barna skal få bruke sansene sine og få kjenne og føle på ulikt materiale. Vi kommer både til å dele gruppen i fire og i to. Gruppene er rød, blå, gul og grønn. Rød og blå samarbeider, og gul og grønn samarbeider. Samlingene våre starter hver dag kl 10.30 og de er preget av gjentakelse, sang og bøker med konkreter.

I rammeplanen står det: *«Barnehagen skal i samarbeid med foreldrene legge til rette for at barnet kan få en trygg og god start i barnehagen. Barnehagen skal tilpasse rutiner og organisere tid og rom slik at barnet får tid til å bli kjent, etablere relasjoner og knytte seg til personalet og til andre barn. Når barnet begynner i barnehagen, skal personalet sørge for tett oppfølging den første tiden slik at barnet kan oppleve tilhørighet og trygghet til å leke, utforske og lære.»*

Alle barn er forskjellige, og noen trenger mer tid til å bli trygg enn andre. Dette skal vi på Maurstua legge til rette for, og vi skal ha et tett samarbeid med dere som foreldre.

Månedens fortelling: Skinnvotten

Månedens sang: Kjente barnesanger

Månedens nøkkelord

* *Meg selv - Villsvin*
* *Barnehage - Ulv*
* *Mat - Rev*
* *Vott - Mus*
* *Hare - Frosk -Vær*
* *Bjørn - Natur*

Viktige datoer i mars

* Yosief 2 år 12.mars